3 ontsnap uit polisieselleArgieffoto Drie verhoorafwagtende gevangenes wat op aanklag van verkragting tereg staan, het Donderdagmiddag uit polisieselle in Phalaborwa in Limpopo ontsnap. Lt.kol. Moatshe Ngoepe, woordvoerder van die polisie, het gesê ŉ reusesoektog na Papic Mashale (23), Thomas Mawashe (23) en Benny Mathaba (24) is van stapel gestuur. Volgens Ngoepe het die gevangenes omstreeks 17:00 ontsnap toe polisiebeamptes besig was om hul kos vir hulle te bring. “Daar word beweer dat die verdagtes die polisiebeamptes oorrompel het, daarin geslaag het om een van hulle te ontwapen en toe ontsnap het. Geen skote is afgevuur nie,” het Ngoepe gesê. Die drie word aangekla van verkragtings wat in die Namakgale-gebied buite Phalaborwa plaasgevind het.